A harangok története

1747-ben találjuk az első említést a Zichy várkastély kápolnája melletti faharanglábon lévő harangokról…

Az első világháború hadisarcaként 1916 decemberében az egyházközségnek fel kellett ajánlania a haza oltárára a templomban található nagyobb harangokat. A toronyban ezután csak a lélekharang maradt….

A legnagyobb inflációs időszakban, 1926-ban végre sor kerülhetett két új harang elkészítésére. (Az összköltség 45 millió korona volt.) A „Magyarország Nagyasszonya – Mária-harang” elkészítéséhez a templomi közösség gyermektelen házaspárjainak adománya nyújtott segítséget.

A Nagyharang „Jézus Szíve-harang” a hívek és a polgári közösségek adományaiból készült. Prohászka püspök szentelte fel a templomi búcsú alkalmával az elkészült harangokat. Erre az időre lett kész a toronyban az új, fém harangtartó szerkezet is.

A II. világháborúig a következő harangok voltak a templomban:

1. Jézus-szíve-harang 1008 kg

2.Magyarország Nagyasszonya – Mária-harang 419,5 kg,

3. Szent József – Sanctus-harang 225 kg

4. Szent Péter-Pál – harang 128 kg

5. Lélekharang 51,7 kg

Mind az 5 harang a budapesti Szlezák László harangöntő műhelyéből került ki, és a hangolásuk a következő: É – Á – Cisz  - É – Á.

A második világháborúban a Jézus Szíve-harangot lehozták a toronyból, hogy ágyút öntsenek belőle, sajnos nem sikerült pótolni ezt az elnémított legnagyobb harangot.

Bonomi E. írja a harangoknak népünk életében betöltött fontos szerepéről a következő sorokat: „A harang olyan emberi és lélek-közeli dolog, amely hív, int, ünnepel és gyászol, és hangulatunkat is befolyásolja…A Budai Hegység katolikus németajkú lakossága számára a templomi harangszó jelentette az időt, a tájolást és a hű társat örömben és bánatban.”

A harangok hívnak naponta imára minket: ezzel kezdődik a nap, majd a déli harangszó emlékeztet a Nándorfehérvári diadalra és az esti harangszó hallatán a megváltásra emlékezünk és térünk nyugovóra.

